b'\n_START_ARTICLE_\nGeltonsnapis \xc5\xbeabiras\n_START_SECTION_\nPaplitimas\n_START_PARAGRAPH_\nAptinkamas Sacharos pietuose, Madagaskare, taip pat pastebimas Maroke, Tunise ir Egipte. Da\xc5\xbenas. Pasaulin\xc4\x97s gamtos apsaugos organizacijos duomenimis r\xc5\xab\xc5\xa1ies apsaugos b\xc5\xabkl\xc4\x97 nekelia susir\xc5\xabpinimo.\n_START_SECTION_\nI\xc5\xa1vaizda\n_START_PARAGRAPH_\n\xc5\xa0iek tiek ma\xc5\xbeesnis u\xc5\xbe balt\xc4\x85j\xc4\xaf gandr\xc4\x85. K\xc5\xabno auk\xc5\xa1tis 95 \xe2\x80\x93 99 cm, atstumas tarp sparnugali\xc5\xb3 150 \xe2\x80\x93 165 cm. Patinas sveria 2,3 kg, patel\xc4\x97 \xe2\x80\x93 1,9 kg. Ilgas kaklas pilkai baltos spalvos. Nugara, pilvas, kr\xc5\xabtin\xc4\x97 apaugusi baltomis, apkra\xc5\xa1tuotomis ro\xc5\xbeine spalva, plunksnomis. Plasnojamosios plunksnos ir uodega yra juodos spalvos. Galvos oda (iki pakau\xc5\xa1io) plika, raudonai oran\xc5\xbein\xc4\x97. Ilgas, stambus snapas yra geltonas. Snapo galiukas yra ne\xc5\xbeymiai palink\xc4\x99s \xc4\xaf apa\xc4\x8di\xc4\x85. Akys tamsiai rudos. Kojos ir p\xc4\x97dos yra pilkos._NEWLINE_Veisimosi metu snapas yra ry\xc5\xa1kiai geltonas. Plika veido oda i\xc5\xa1sipu\xc4\x8dia, raudona spalva tampa dar ry\xc5\xa1kesne. Pilkos kojos paraudonuoja. Sparn\xc5\xb3 i\xc5\xa1orin\xc4\x97 pus\xc4\x97 ir nugara yra ro\xc5\xbein\xc4\x97s spalvos._NEWLINE_Jaunikliai yra tamsiai rudos spalvos, k\xc5\xabno apa\xc4\x8dia \xe2\x80\x93 balta. Plika veido oda n\xc4\x97ra ry\xc5\xa1kios spalvos. Akys pilk\xc5\xa1vos.\n_START_SECTION_\nBiologija\n_START_PARAGRAPH_\n\xc4\xaeprastas pelkynuose, upi\xc5\xb3 ir e\xc5\xbeer\xc5\xb3 pakrant\xc4\x97se, lag\xc5\xabnose, karbonatais prisotintuose e\xc5\xbeeruose, daubose, ry\xc5\xbei\xc5\xb3 laukuose. Vengia mi\xc5\xa1king\xc5\xb3 teritorij\xc5\xb3. Nereguliar\xc5\xabs migrantai. Migruoja tik Afrikos \xc5\xbeemyno ribose pakitus vandens lygiui ar esant nepalankioms klimato s\xc4\x85lygoms. Dalis populiacij\xc5\xb3 s\xc4\x97slios. Skrenda i\xc5\xa1ties\xc4\x99s kakl\xc4\x85 ir kojas. Balsas tylus, primena vyri\xc5\xb3 girg\xc5\xbed\xc4\x97jim\xc4\x85, prie lizdo kalena snapu._NEWLINE_Minta varliagyviais, \xc5\xbeuvimi, vabzd\xc5\xbeiais, kirm\xc4\x97l\xc4\x97mis, v\xc4\x97\xc5\xbeiagyviais, smulkiais pauk\xc5\xa1\xc4\x8diais ir \xc5\xbeinduoliais. Grobio ie\xc5\xa1ko braidydami 10 \xe2\x80\x93 40 cm gylio vandens telkinyje, panardin\xc4\x99 pravert\xc4\x85 snap\xc4\x85. Paliet\xc4\x99s grob\xc4\xaf, sugriebia j\xc4\xaf snapu, i\xc5\xa1traukia i\xc5\xa1 vandens ir praryja. \xc5\xbdol\xc4\x97je besislepiant\xc4\xaf grob\xc4\xaf i\xc5\xa1baido koja judindami vanden\xc4\xaf. Gali sekti paskui hipopotamus ar krokodilus, kurie jud\xc4\x97dami taip pat i\xc5\xa1baido grob\xc4\xaf. Kai nesimaitina ilsisi saugiose vietose, kartu su girnov\xc4\x97mis, garniais ir kitais braidan\xc4\x8diais pauk\xc5\xa1\xc4\x8diais._NEWLINE_Pauk\xc5\xa1\xc4\x8di\xc5\xb3 tuoktuv\xc4\x97s prasideda besibaigiant lietaus sezonui. Kasmet sudaro naujas poras. Peri kolonijose, nedidesn\xc4\x97se nei 50 individ\xc5\xb3. Kartais kolonijos \xc4\xafsikuria miestuose. Kasmet krauna nauja lizd\xc4\x85, o senus lizdus i\xc5\xa1ardo kiti pauk\xc5\xa1\xc4\x8diai, rinkdami med\xc5\xbeiag\xc4\x85 savo lizdams. Lizd\xc4\x85 krauna i\xc5\xa1 \xc5\xa1ak\xc5\xb3, nedideliuose med\xc5\xbeiuose vir\xc5\xa1 vandens arba auk\xc5\xa1tuose med\xc5\xbeiuose vir\xc5\xa1 sausumos. Medyje 10 \xe2\x80\x93 20 lizd\xc5\xb3, vienas nuo kito 1 \xe2\x80\x93 3 m atstumu. D\xc4\x97tyje 2 \xe2\x80\x93 3 kiau\xc5\xa1iniai. Peri ir jauniklius maitina abu t\xc4\x97vai. Inkubacija trunka 30 dien\xc5\xb3. I\xc5\xa1sirit\xc4\x99 jaunikliai yra apaug\xc4\x99 baltais p\xc5\xabkais. Jaunikliai maitinami atryta \xc5\xbeuvimi. Per pirm\xc4\x85sias 10 dien\xc5\xb3 jaunikli\xc5\xb3 svoris nuo 60 g padid\xc4\x97ja iki 500 g. 55 dien\xc5\xb3 jaunikliai apsiplunksnuoja._NEWLINE_Lyti\xc5\xa1kai subr\xc4\x99sta 3 met\xc5\xb3. KArtos trukm\xc4\x97 8,4 metai.'